Subject: Vs: Õhtuleht küsib
From: "Kristi Sarap" <[email-masked]>
To: "Sten Kohlmann" <[email-masked]>
Date: Mon, 13 Apr 2026 11:30:03 +0300

Tere!

Kanepi meditsiinilise kasutamise all mõeldakse kas:

*	looduslikke või sünteetilisi kannabinoide sisaldavaid
tööstuslikult toodetud ravimeid või
*	spetsiaalselt meditsiiniliseks kasutamiseks toodetud
standardiseeritud kanepidroogi, mis sisaldab teadaolevas
kontsentratsioonis kannabinoide.

Põhjendatud vajaduse korral võib arst määrata kanepit või kannabinoide
sisaldava ravimi. Sobiva ravimi valikul lähtutakse eelkõige patsiendi
haigusest ja sümptomitest ning arsti professionaalsest hinnangust,
arvestades ravijuhiste ja teaduskirjanduse soovitusi. Müügiluba omaval
ravimil Epidyolex (toimeaine kannabidiool) oli 2025.a andmete kohaselt 24
kasutajat, neist 13 vanusegrupis 0-14.

Müügiloata ravimina on turustatud kombinatsioonravimeid toimeainetega
delta-9-tetrahüdrokannabinool ja kannabidiool, millel on 6 kasutajat.

Juhul, kui müügiloaga ravimid patsiendile ei sobi või vajalikul ravimil
puudub Eestis müügiluba, on raviarstil võimalik taotleda müügiloata
ravimit. Arst koostab müügiloata ravimi digiretsept-taotluse oma
retseptikirjutamise programmis, märkides retseptile lisaks tavapärastele
retsepti andmetele täiendava meditsiinilise põhjenduse. Näiteks kasutatud
ravimid, miks need ei ole toiminud, esinenud kõrvaltoimed ja muud
ravivalikut mõjutanud asjaolud.

Kõikide erialade arstid ja ka üldarstid võivad koostada müügiloata
ravimitele retsept-taotlusi vastavalt patsiendi ravivajadusele. Kui
Ravimiamet on taotluse rahuldanud, saab patsient pöörduda apteeki ning
esitada ravimi tellimuse, mille apteek omakorda saadab hulgimüüjale.
Hulgimüüja püüab leida ravimi tarnevõimaluse Euroopa Liidu hulgimüüjate
kaudu. Juhul, kui ravim on mõnes Euroopa riigis olemas, on suur tõenäosus,
et selle saab ka Eestisse tuua.

Kui ravimikasutus ei ole meditsiiniliselt põhjendatud, jäetakse taotlus
rahuldamata ning arst teavitab patsienti ja arutab temaga edasisi
võimalusi.

Müügiloata ravimi erandkorras kompenseerimise kohta saab uurida
Tervisekassalt.

Arst kaalub ravimi määramisel iga patsiendi puhul eraldi kasu ja riske. Ka
ravi eesmärgil kanepi tarvitamine võib tekitada kõrvaltoimeid.
Lühiajalisel tarvitamisel on võimalikud kõrvaltoimed muuhulgas pearinglus,
suukuivus, desorientatsioon, segadusseisund ning uimasus. Kanepi
pikaajaline tarvitamine võib olla muuhulgas seotud mälu- ning
tähelepanuhäirete ja muude mõtlemisega seotud häirete, psühhoosi,
sõltuvuse ja südame-veresoonkonna haiguste tekkega. Antud võimalike
kõrvaltoimete loetelu ei ole ammendav. Eelnevat arvestades on väga
oluline, et patsiendile mistahes ravi määrav arst on läbi mõelnud,
millised ravimid on patsiendi seisundi raviks kõige sobivamad ja samas ka
kõige ohutumad.

Ravimiregister (www.ravimiregister.ee <http://www.ravimiregister.ee> )
kajastab müügiluba omavaid ravimeid koos tarneinfoga ning, kui kastikesest
„ainult müügiloaga ravimid“ linnuke eemaldada, siis ka viimase 5-7 aasta
jooksul turustatud müügiloata ravimeid. Müügiloata ravimitel üldjuhul
tarne kuupäeva kirjelduses ei ole.

Lisaks: Kanep, THC, CBD | Ravimiamet
<https://ravimiamet.ee/ravimid-ja-ohutus/narkootilised-ja-psuhhotroopsed-a
ined/kanep-thc-cbd>

Ikka head

Kristi Sarap

Ravimiameti kommunikatsiooninõunik

 <mailto:[email-masked]> [email-masked]

Saatja: Sten Kohlmann <[email-masked]>
Saatmisaeg: reede, 10. aprill 2026 12:09
Adressaat: RA Kommunikatsioon <[email-masked]>
Teema: Õhtuleht küsib

Tähelepanu! Tegemist on väljastpoolt asutust saabunud kirjaga. Tundmatu
saatja korral palume linke ja faile mitte avada.

Tervist,

Mina olen Sten, Õhtulehe reporter. Tekkis küsimus ravikanepi kohta.

Kas kellelegi Eestis on välja kirjutatud ravikanepit? Kui jah, siis kui
paljudele? Kui ei, siis kas on üldse vajalik, et selle võimalikkus vaid
paberil eksisteeriks? Kas Eestis on üldse paigas süsteemid, et selle
vajajad saaksid ravikanepit soetada? Või peaks abivajaja minema
tänavanurgale seadust rikkuma?

Parimat

Sten Kohlmann

reporter

 <mailto:[email-masked]> [email-masked]

+37255539926

AS Õhtuleht Kirjastus

Narva mnt 13, 10151 Tallinn

 <https://www.ohtuleht.ee/> www.ohtuleht.ee/